VŠEOBECNE ZÁVÄZNÉ NARIADENIE č. 6/2015

o zásadách hospodárenia s majetkom Mestskej časti Bratislava – Podunajské Biskupice
a s majetkom zvereným do správy Mestskej časti Bratislava – Podunajské Biskupice

Miestne zastupiteľstvo mestskej časti Bratislava – Podunajské Biskupice v súlade s ust. § 15 ods. 2 písm. c) zákona č. 377/1990 Zb. o hlavnom meste SR Bratislave,  na základe zákona č. 138/1991 Zb. o majetku obcí v znení neskorších predpisov a o zmene a doplnení niektorých zákonov a v zmysle Štatútu hl. mesta SR Bratislavy sa uznieslo na tomto Všeobecne záväznom nariadení o zásadách hospodárenia s majetkom Mestskej časti Bratislava – Podunajské Biskupice a s majetkom zvereným do správy Mestskej časti Bratislava - Podunajské Biskupice“ (ďalej len „zásady“).

Čl. 1
Úvodné ustanovenia

(1) Tieto zásady Mestskej časti Bratislava – Podunajské Biskupice (ďalej len „mestská časť“) sa vzťahujú na majetok vo vlastníctve mestskej časti (ďalej len „vlastný majetok“), na majetok vo vlastníctve hlavného mesta Slovenskej republiky Bratislavy, ktorý bol mestskej časti zverený do správy (ďalej len „zverený majetok“), na majetok zverený mestskou časťou do správy rozpočtovým organizáciám mestskej časti (ďalej len „rozpočtová organizácia“ ) a na majetok vložený do obchodných spoločností založených mestskou časťou .

(2) Na účely týchto zásad sa ďalej rozumie:
a) subjekt hospodárenia - mestská časť a rozpočtové organizácie,
b) vlastný majetok - hnuteľné a nehnuteľné veci vo vlastníctve mestskej časti, majetkové
práva mestskej časti,
c) zverený majetok - nehnuteľné veci vo vlastníctve hlavného mesta Slovenskej republiky
Bratislavy, ktoré boli mestskej časti zverené do správy,
d) majetok - vlastný majetok a zverený majetok.

Čl. 2
Predmet a rozsah úpravy

Tieto zásady upravujú:
(1) postup zverenia a odňatia majetku,
(2) práva a povinnosti pri správe majetku,
(3) nakladanie s majetkom,
(4) nakladanie s pohľadávkami, záväzkami a inými majetkovými právami,
(5) nakladanie s finančnými prostriedkami a cennými papiermi,
(6) úkony hospodárenia s majetkom, ktoré podliehajú schváleniu orgánom mestskej časti,
(7) majetkovú účasť mestskej časti v obchodných spoločnostiach.

Čl. 3
Postup zverenia majetku

(1) Mestská časť zveruje majetok do správy rozpočtovým organizáciám bezodplatne, v rozsahu potrebnom pre plnenie ich úloh, pre ktoré boli zriadené.

(2) Zverenie nehnuteľného majetku podlieha predchádzajúcemu súhlasu Miestneho
zastupiteľstva Mestskej časti Bratislava – Podunajské Biskupice (ďalej len „miestne zastupiteľstvo“).

(3) O zverení hnuteľného majetku rozhoduje starosta Mestskej časti Bratislava – Podunajské Biskupice (ďalej len „starosta“).

(4) O zverení majetku do správy spíše mestská časť ako odovzdávajúci a rozpočtová organizácia ako preberajúci protokol, ktorý obsahuje najmä:
a) určenie (identifikácia) zvereného majetku,
b) hodnotu zvereného majetku podľa údajov účtovnej evidencie,
c) práva a záväzky súvisiace so zvereným majetkom,
d) spôsob vysporiadania schodkov hospodárenia so zvereným majetkom,
e) dátum vyhotovenia protokolu,
f) podpisy starostu a štatutárneho orgánu rozpočtovej organizácie.

(5) Protokol o zverení majetku pripraví mestská časť a eviduje ho príslušný odborný útvar podľa organizačného poriadku mestskej časti.

(6) Preberajúci je povinný poskytovať mestskej časti pri príprave protokolu súčinnosť pri
zverení majetku do správy.

(7) Mestská časť bezodkladne podá návrh do katastra nehnuteľností na zápis vkladu práva
správy zvereného nehnuteľného majetku.

Čl. 4
Práva a povinnosti pri hospodárení s majetkom

(1) Subjekty hospodárenia sú povinné majetok vrátane zelene1)  zveľaďovať, chrániť a
zhodnocovať a za tým účelom sú povinné najmä:
a) udržiavať a užívať majetok,
b) chrániť majetok pred poškodením, zničením, stratou alebo zneužitím,
c) používať všetky právne prostriedky na ochranu majetku, vrátane včasného uplatňovania
svojich práv alebo oprávnených záujmov pred príslušnými orgánmi,
d) viesť majetok v predpísanej evidencii,2)
e) vykonávať inventarizáciu majetku a záväzkov podľa osobitných predpisov3) a rozhodnutí
starostu.

____________________________________
1) zákon č. 543/2002 Zb. o ochrane prírody a krajiny
2) Napr. zákon č. 431/2002 Z.z. o účtovníctve
3) §29 a §30 zákona č. 431/2002 Z.z. o účtovníctve

(2) Subjekty hospodárenia sú oprávnené majetok držať, užívať, brať úžitky a nakladať s ním v súlade s príslušnými zákonmi,4) Štatútom hl. mesta SR Bratislavy,                                                                                                                                                                                                                                                                                          s týmito zásadami a ďalšími všeobecne záväznými predpismi.

(3) Štatutárny zástupca subjektu hospodárenia zriadi v prípade potreby komisiu, ako svoj
poradný orgán, ktorá bude posudzovať ochranu majetku a všetky prípady vzniknutých škôd.

Čl. 5
Podmienky odňatia majetku

(1) Majetok zverený do správy rozpočtovej organizácii možno odňať najmä za týchto podmienok:
a) ak rozpočtová organizácia porušuje povinnosti uvedené v Čl. 4 ods. 1 a 2,
b) ak ide o majetok, ktorý:
1. je pre rozpočtovú organizáciu prebytočný,
2. mestská časť potrebuje vo verejnom záujme na verejnoprospešné stavby podľa
    schválenej územnoplánovacej dokumentácie,
3. mestská časť potrebuje na plnenie prenesených úloh štátnej správy,
4. mestská časť potrebuje pre plnenie úloh správy miestneho významu.

(2) Protokol o odňatí majetku pripraví rozpočtová organizácia v súčinnosti s mestskou časťou.

Čl. 6
Prebytočný a neupotrebiteľný majetok

(1) Prebytočný je majetok, ktorý subjekt hospodárenia trvalo nepotrebuje na plnenie svojich
úloh.

(2) Neupotrebiteľný je majetok, ktorý pre svoje úplné fyzické alebo morálne opotrebovanie,
poškodenie, zastaranosť alebo nehospodárnosť v prevádzke nemôže už slúžiť svojmu pôvodnému účelu.

(3) Štatutárny zástupca subjektu hospodárenia je povinný zriadiť vyraďovaciu komisiu ako svoj poradný orgán.

(4) O neupotrebiteľnosti majetku technickej povahy s nadobúdacou hodnotou vyššou ako
1 000,- € je možné rozhodnúť len na základe odborného posudku.

(5) Pre rozhodovanie o prebytočnosti alebo neupotrebiteľnosti majetku kultúrnej povahy platia osobitné predpisy.5)

(6) O prebytočnosti alebo neupotrebiteľnosti nehnuteľného majetku, ako aj o spôsobe naloženia s ním rozhoduje na základe návrhu štatutárneho zástupcu subjektu hospodárenia miestne zastupiteľstvo.

(7) Subjekt hospodárenia môže previesť prebytočný hnuteľný majetok so súhlasom starostu na iný subjekt hospodárenia, môže ho odpredať alebo dať do nájmu. 
___________________
4) Zákon č. 138/1991 Zb. o majetku obcí v znení neskorších predpisov
5) Napr. zákon č. 49/2002 Z.z. o ochrane pamiatkového fondu,
zákon č. 115/1998 Z.z. o múzeách a galériách a o ochrane predmetov múzejnej hodnoty a galerijnej hodnoty

(8) Prebytočný hnuteľný majetok, o ktorý neprejavil záujem iný subjekt hospodárenia a následne ani ďalšie právnické alebo fyzické osoby, sa fyzicky zlikviduje. Rovnako sanaloží aj s neupotrebiteľným hnuteľným majetkom. Dohľad a písomný záznam z fyzickej likvidácie zabezpečuje príslušné oddelenie, ktoré má hnuteľný majetok v užívaní a následne odovzdá všetky potrebné dokumenty vyraďovacej komisii.

(9) O prebytočnosti alebo neupotrebiteľnosti hnuteľného majetku, ako aj o spôsobe naloženia
s ním písomne rozhoduje na základe návrhu vyraďovacej komisie v zostatkovej hodnote jednotlivej hnuteľnej veci štatutárny zástupca subjektu hospodárenia:
a) do 350,- € samostatne,
b) do 3 500,- € po predchádzajúcom súhlase starostu,
c) nad 3 500,- € po predchádzajúcom súhlase miestneho zastupiteľstva.

(10) Subjekt hospodárenia môže previesť prebytočný nehnuteľný majetok so súhlasom miestneho zastupiteľstva na iný subjekt hospodárenia, môže ho odpredať alebo dať do nájmu. 

Čl. 7
Prevod a prenájom majetku mestskej časti

(1) Prevod vlastníctva vlastného alebo zvereného majetku sa uskutoční na inú právnickú alebo fyzickú osobu:
a) na základe výsledkov obchodnej verejnej súťaže,6)
b) dobrovoľnou dražbou,7)
c) priamym predajom najmenej za cenu vo výške všeobecnej hodnoty majetku stanovenej
podľa osobitného predpisu. 8)

(2) Mestská časť zverejní zámer predať majetok (vlastný alebo zverený) a spôsob jeho predaja vždy troma spôsobmi:
a) na svojej úradnej tabuli
b) na internetovej stránke mestskej časti
c) v regionálnej tlači

(3) Cena za prevod nehnuteľného a hnuteľného majetku mestskej časti sa určuje dohodou,
najmenej za cenu stanovenú podľa osobitného predpisu8), okrem prípadov ak zásady iný spôsob prevodu pripúšťajú.

(4) Predaj je podmienený schválením miestnym zastupiteľstvom mestskej časti a v prípade zvereného majetku aj predchádzajúcim súhlasom primátora hlavného mesta SR Bratislavy.

____________________
6) ) § 281 a následne Obchodného zákonníka v znení neskorších predpisov
7 ) Zákon č. 527/2002 Z. z. o dobrovoľných dražbách a o doplnení zákona Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov 
8 ) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov.
(5) V prípade prevodu majetku formou obchodnej verejnej súťaže sa určia podmienky súťaže
minimálne v rozsahu ustanovenom osobitným zákonom9) a zverejnia sa minimálne na dobu 15 dní pred uzávierkou na podávanie návrhov do obchodnej verejnej súťaže spôsobom uvedeným v ods. 2. 
Na prevod majetku mestskej časti dražbou sa vzťahuje osobitný zákon.10) V prípade prevodu majetku obchodnou verejnou súťažou alebo dražbou postačí v regionálnej tlači zverejniť aspoň miesto, kde sú zverejnené podmienky obchodnej verejnej súťaže alebo dražby. 
Mestská časť zverejní zámer predať svoj majetok priamym predajom najmenej na 15
dní, vo zverejnení uvedie minimálne miesto a lehotu na podanie cenových ponúk záujemcov,
jednoznačnú identifikáciu predmetu predaja a skutočnosť, že ide o prevod priamym predajom.  Mestská časť nemôže previesť vlastníctvo svojho majetku priamym predajom, ak všeobecná hodnota majetku, stanovená podľa osobitného predpisu11) presiahne 40 000 eur.  Nehnuteľnosť musí byť jednoznačne  identifikovaná tak, aby nebola zameniteľná s inou nehnuteľnosťou. Stanovenie všeobecnej hodnoty majetku mestskej časti nesmie byť v deň schválenia prevodu miestnym zastupiteľstvom staršie ako 6 mesiacov.

(6) Mestská časť nemôže previesť vlastníctvo svojho majetku priamym predajom na fyzickú osobu, ktorá je v tejto mestskej časti
a) starostom
b) poslancom miestneho zastupiteľstva
c) štatutárnym orgánom, alebo členom štatutárneho orgánu právnickej osoby, zriadenej,
alebo založenej mestskou časťou
d) prednostom miestneho úradu
e) zamestnancom mestskej časti
f) miestnym kontrolórom mestskej časti
g) blízkou osobou12) osôb, uvedených v písm. a) až f),ani na právnickú osobu, v ktorej osoby, uvedené v ods. a) až f) zastávajú akúkoľvek funkciu, s výnimkou, ak v nej má mestská časť svoj podiel, alebo je jej zakladateľom.

(7) Mestská časť nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 6; to neplatí, ak ide o právnickú osobu, ktorej zakladateľom je mestská časť alebo v ktorej má mestská časť obchodný podiel.

(8) Ustanovenia odsekov 1, 2 a 4 až 6 sa nepoužijú pri prevode majetku mestskej časti a to
a) bytu, alebo pozemku podľa osobitného predpisu 13)
b) pozemku, zastavaného stavbou vo vlastníctve nadobúdateľa, vrátane priľahlej plochy, ktorá svojim umiestnením a využitím tvorí nedeliteľný celok so stavbou
c) podielu majetku mestskej časti, ktorým sa realizuje zákonné predkupné právo14)
d) hnuteľnej veci, ktorej zostatková cena je nižšia ako 3 500 eur
e) v prípadoch hodných osobitného zreteľa, o ktorých miestne zastupiteľstvo rozhodne trojpätinovou väčšinou všetkých poslancov

____________________________________
9) § 282 a následne Obchodného zákonníka) v znení neskorších predpisov
10 ) Zákon c. 527/2002 Z.z. o dobrovoľných dražbách a o doplnení zákona Slovenskej národnej rady c. 323/1992 Zb. o notároch a notárskej činnosti (Notársky poriadok) v znení neskorších predpisov
11) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov
12) § 116 Občianskeho zákonníka v znení neskorších predpisov
13 ) Zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov.
14) Napríklad § 140 Občianskeho zákonníka v znení neskorších predpisov

(9) Ustanovenia odsekov 1, 2 a 4 až 6 je mestská časť povinná primerane uplatniť aj pri prenechávaní majetku mestskej časti do nájmu a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké, alebo porovnateľné predmety nájmu, okrem
a) hnuteľnej veci vo vlastníctve mestskej časti, ktorej zostatková cena je nižšia ako 3 500 eur
b) nájmu majetku mestskej časti, ktorého trvanie s tým istým nájomcom neprekročí desať dní v kalendárnom mesiaci
c) prípadov hodných osobitného zreteľa, o ktorých miestne zastupiteľstvo rozhodne trojpätinovou väčšinou všetkých poslancov.

(10) Spôsoby prenájmu stavieb:
a) v prípadoch, keď predmetom nájmu bude stavba ako celok sa postupuje v zmysle obchodnej verejnej súťaže
b) v prípadoch, keď predmetom nájmu bude časť stavby sa postupuje priamym nájmom. 

(11) Prípady nájmu stavieb a časti stavieb hodné osobitného zreteľa sú najmä:
- stavby (časti stavieb) slúžiace poskytovateľom sociálnych, školských, zdravotníckych a iných verejnoprospešných služieb
- stavby (časti stavieb), u ktorých bola ukončená doba nájmu a nájomca má záujem o jej predĺženie (napr. z dôvodu vložených investícií do majetku mestskej časti)
- časti stavieb o rozlohe menšej ako 50 m²
- krátkodobý (časový) prenájom športových zariadení (telocvične, ihriska a pod.), prekračujúci 10 dní v mesiaci.

(12) Nájmy pozemkov - prípady nájmu pozemkov hodné osobitného zreteľa sú najmä:
a) nájom pozemkov pre stavebné účely v zmysle § 58, ods. 2 a §139, ods. 1a) Zák. 50/1976  o územnom plánovaní a stavebnom poriadku v znení neskorších predpisov  (inžinierske siete, parkoviská)
b) nájom pozemkov pod stavbou vo vlastníctve nájomcu
c) zriadenie zariadenia staveniska
d) verejnoprospešné stavby v zmysle § 108 zákona č. 50/1976 Zb. o územnom plánovaní a stavebnom poriadku v znení neskorších predpisov
e) pozemky pod stavbami slúžiace poskytovateľom sociálnych služieb a rôznym inštitúciám, ktoré na riešení problémov v sociálnej oblasti participujú, pozemky pod stavbami školských, telovýchovných a športových zariadení
f) zriadenie záhrad pri rodinných domoch
g) sezónny nájom pozemkov, resp. spevnených plôch, za účelom zriadenia letných terás, trhových predajných miest, konanie výstav, a pod.

(13) Cena za nájom podľa ods. 11 a 12 sa stanovuje dohodou, najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké alebo porovnateľné nehnuteľnosti.

(14) Pri nájme hnuteľného majetku, ktorého zostatková cena je rovná a vyššia ako 3 500 eur sa postupuje primerane podľa čl. 7 ods. 1 a), b), c) tohto všeobecne záväzného nariadenia.

(15) Nájmy hnuteľného a nehnuteľného majetku mestskej časti podľa čl. 7ods. 9 písm. a), b)
nepodliehajú schváleniu miestnym zastupiteľstvom.

(16) Mestská časť nemôže prenechať majetok do užívania formou priameho nájmu právnickej osobe, v ktorej zakladateľom, vlastníkom obchodného podielu, štatutárnym orgánom, členom štatutárneho orgánu, členom riadiaceho, výkonného alebo dozorného orgánu je osoba uvedená v ods. 6, to neplatí, ak ide o právnickú osobu, ktorej zakladateľom je mestská časť, alebo v ktorej má mestská časť obchodný podiel.

Čl. 8
Pohľadávky a iné majetkové práva

(1) Pri nakladaní s pohľadávkami a majetkovými právami je subjekt hospodárenia povinný starať sa o to, aby všetky povinnosti dlžníka boli včas a riadne splnené.
(2) Subjekty hospodárenia, ktoré vykonávajú právo nakladania s pohľadávkami a majetkovými právami mestskej časti sú povinné tieto pohľadávky včas uplatňovať a vymáhať.
(3) Subjekty hospodárenia môžu dlžníkovi povoliť primerané splátky alebo povoliť odklad zaplatenia pohľadávky dlžníkom písomne uznanej, čo do dôvodu a výšky, prípadne priznanej právoplatným rozhodnutím súdu alebo iného orgánu, ak tento bez svojho zavinenia nemôže pohľadávku alebo splátku zaplatiť v čase splatnosti. 
(4) Subjekty hospodárenia môžu dohodnúť dlžníkovi dobu splácania najviac 12 mesiacov. V dohode o splátkach musí byť dojednané, že v prípade nesplnenia čo i len jednej splátky stáva sa splatnou celá pohľadávka. 
(5) Zo závažných dôvodov, najmä sociálnych, môže dlhšiu dobu splácania dlžníkovi povoliť starosta a to na základe odôvodnenej písomnej žiadosti dlžníka.
(6) Zo závažných dôvodov, najmä sociálnych, môže subjekt hospodárenia na žiadosť dlžníka
pohľadávku celkom alebo čiastočne odpustiť.
(7)Odpustiť pohľadávku nie je prípustné, ak vznikla v súvislosti s úmyselnou trestnou činnosťou.
(8) Odpustiť pohľadávku môže štatutárny zástupca subjektu hospodárenia:
a) do 50,- € samostatne,
b) do 166,- € po predchádzajúcom súhlase starostu,
c) nad 166,- € po predchádzajúcom súhlase miestneho zastupiteľstva.
 (9) Ak je zo všetkých okolností zrejmé, že pohľadávka je nevymožiteľná, prípadne že jej vymáhanie je neefektívne, možno od jej vymáhania trvale upustiť a odpísať ju z evidencie.
(10) Za nevymožiteľnú sa považuje taká pohľadávka, ktorá sa vymáha bezvýsledne, t.j. po vyčerpaní všetkých právnych možností voči dlžníkovi, aj na iných osobách, na ktorých sa mohla vymáhať, alebo ak by vymáhanie zrejme neviedlo k výsledku, alebo ak je pravdepodobné, že by náklady vymáhania presiahli výšku pohľadávky.
(11) Trvale upustiť od vymáhania pohľadávky môže štatutárny zástupca subjektu hospodárenia:
a) do 100,- € samostatne,
b) do 3 500,- € po predchádzajúcom súhlase starostu,
c) nad 3 500,- € po predchádzajúcom súhlase miestneho zastupiteľstva.
(12) Nakladanie s pohľadávkami mestskej časti, ktoré vznikli nezaplatením miestnych daní a miestnych poplatkov sa riadi v plnom rozsahu zákonom č. 563/2009 Z.z.. o správe daní (daňový poriadok) a o zmene a doplnení niektorých zákonov v znení neskorších predpisov.
(13) Subjekt hospodárenia je oprávnený ponúknuť na odpredaj svoje pohľadávky formou zverejnenia na internetovej stránke.
(14) Pokiaľ osobitné predpisy neurčujú inak, postup uvedený v odsekoch 2 až 13 obdobne platí aj pri nakladaní s inými majetkovými právami. Konkrétny spôsob nakladania s nimi upraví uznesenie miestneho zastupiteľstva.

Čl. 9
Nakladanie s finančnými prostriedkami

(1) Rozpočtové organizácie mestskej časti sú svojimi príjmami a výdavkami napojené na
rozpočet mestskej časti. Hospodária samostatne podľa svojich rozpočtov s prostriedkami,
ktoré im určí mestská časť v rámci svojho rozpočtu.
(2) Rozpočtové organizácie mestskej časti nemôžu prijať úver alebo pôžičky, ani tieto
poskytovať a nemôžu vstupovať do úverových vzťahov ako ručiteľ.
(3) Hospodárenie rozpočtových organizácií mestskej časti bližšie upravujú osobitné predpisy15)  a rozhodnutia orgánov mestskej časti.
(4) Nakladanie s pokladničnou hotovosťou, ceninami a ich ochranu upravia vnútorné predpisy subjektov hospodárenia.

Čl. 10
Nakladanie s cennými papiermi

Pre nakladanie s cennými papiermi je potrebný súhlas miestneho zastupiteľstva.

Čl. 11
Úkony hospodárenia s majetkom,
ktoré podliehajú schváleniu orgánmi mestskej časti

(1) Miestne zastupiteľstvo schvaľuje:

a) odplatné nadobúdanie vlastníctva nehnuteľného majetku,
b) prevody vlastníctva nehnuteľného majetku;
c) prenájom nehnuteľného majetku a nebytových priestorov (nepodliehajú prípady uvedené v čl. 7 ods. 15)
d) prevody vlastníctva hnuteľného majetku v zmluvnej hodnote nad 3 500,- €,
e) bezodplatné postúpenie pohľadávky nad hodnotu 350,- €,
f) odpredaj pohľadávok
g) prijatie úveru (pôžičky), poskytnutie úveru (pôžičky), prevzatie dlhu, pristúpenie k dlhu a prevzatie záruky,
h) majetkové účasti (peňažné a nepeňažné vklady) na podnikaní iných právnických a fyzických osôb,
i) vydávanie dlhopisov (komunálne obligácie),
j) aukčný predaj podľa osobitných predpisov,
k) vzdanie sa práva a odpustenie pohľadávky nad 166,- €,
l) trvalé upustenie od vymáhania pohľadávky nad 3 500,- €
m) založenie nehnuteľných vecí; založenie nehnuteľných vecí z vlastníctva hlavného mesta
zverených mestskej časti do správy vyžaduje schválenie mestským zastupiteľstvom,16)
n) založenie hnuteľných vecí alebo práv nad hodnotu 3 500,- €,
o) zverenie nehnuteľného majetku do správy rozpočtovej organizácie a jeho odňatie.

______________________________________
15) Zákon č. 523/2004 Z.z. o rozpočtových pravidlách verejnej správy a o zmene a doplnení niektorých zákonov
16) §18 ods. 2 písm. b) Všeobecne záväzného nariadenia hlavného mesta Slovenskej republiky Bratislavy č. 14/2002

(2) Starosta:

a) nariaďuje vykonať inventarizáciu majetku mestskej časti,17)

b) schvaľuje
1.	vzájomný bezodplatný prevod prebytočného hnuteľného majetku mestskej časti       zvereného rozpočtovým organizáciám,
2.	prevody vlastníctva hnuteľného majetku v zmluvnej hodnote do 3 500,- €,
3.	vzdanie sa práva a odpustenie dlhu do 166,- €,
4.	trvalé upustenie od vymáhania pohľadávky do 3 500,- €,
5.	bezodplatné postúpenie pohľadávky do 350,- €,
6.	založenie hnuteľných vecí alebo práv do hodnoty 3 500,- €,
7.	zverenie hnuteľného majetku do správy rozpočtovej organizácie a jeho odňatie,

c) je povinný
1.	predložiť miestnemu zastupiteľstvu na rozhodnutie žiadosť primátora hlavného mesta Slovenskej republiky Bratislavy o stanovisko v majetkových veciach bez zbytočného odkladu tak, aby miestne zastupiteľstvo mohlo svoje stanovisko oznámiť hlavnému mestu SR Bratislavy do jedného mesiaca odo dňa požiadania, v prípadoch, keď mu takúto povinnosť ukladá Štatút hlavného mesta SR Bratislavy,
2.	požiadať mestské zastupiteľstvo o schválenie vo veciach podľa Čl. 80 ods. 3 Štatútu hlavného mesta SR Bratislavy.

 (3) Právne úkony, ktoré neschvaľuje podľa ods. 1 miestne zastupiteľstvo, vykonáva starosta.

Čl. 12
Majetková účasť mestskej časti v obchodných spoločnostiach

(1) Miestne zastupiteľstvo je oprávnené zakladať a rušiť obchodné spoločnosti a iné právnické osoby, schvaľovať výšku majetkovej účasti v právnickej osobe a schvaľovať zástupcov mestskej časti do ich orgánov.

(2) Mestská časť môže svoj majetok vložiť ako vklad do obchodnej spoločnosti,18) alebo môže zo svojho majetku založiť inú právnickú osobu. Majetok mestskej časti, ktorý nie je predmetom vkladu môže byť obchodnej spoločnosti zverený do správy na základe zmluvy o výkone správy, alebo  daný do nájmu.

(3) Pôsobnosť valného zhromaždenia obchodných spoločností, v ktorých je mestská časť jediným spoločníkom alebo jediným akcionárom sa riadi príslušnými ustanoveniami Obchodného zákonníka, Zákona o obecnom zriadení a Občianskeho zákonníka v znení neskorších predpisov. Pôsobnosť valného zhromaždenia v zmysle uvedených predpisov vykonáva štatutárny orgán mestskej časti – starosta. Starosta pri výkone právomoci valného zhromaždenia v obchodných spoločnostiach so 100% majetkovou účasťou mestskej časti rozhodne po predchádzajúcom súhlase Miestneho zastupiteľstva v týchto prípadoch:

___________________
17) § 29 a 30 zákona č. 431/2002 Z .z. o účtovníctve
18) §56 až §220 Obchodného zákonníka v znení neskorších predpisov

a) rozhodovanie o zmene spoločenskej zmluvy (zakladateľskej listiny),
b) schvaľovanie stanov a ich zmien,
c) rozhodovanie o zvýšení alebo znížení základného imania a rozhodovanie o nepeňažnom
vklade,
d) rozhodovanie o akomkoľvek prevode vlastníctva nehnuteľného majetku, to neplatí ak mestská časť je povinná previesť nehnuteľný majetok podľa osobitného predpisu,19)
e) o všetkých peňažných a nepeňažných vkladoch do obchodnej spoločnosti,
f) o uzatvorení nájomnej zmluvy na prenájom majetku na dobu dlhšiu ako 10 rokov,
g) rozhodovanie o zrušení spoločnosti alebo o zmene právnej formy.

(4) V obchodných spoločnostiach, pri ktorých má mestská časť majetkovú účasť menšiu ako
100%, zástupca mestskej časti volený miestnym zastupiteľstvom potrebuje pri rozhodovaní súhlas miestneho zastupiteľstva na konanie v týchto prípadoch:
a) rozhodovanie o zmene spoločenskej zmluvy (zakladateľskej listiny),
b) schvaľovanie stanov a ich zmien,
c) rozhodovanie o zvýšení alebo znížení základného imania a rozhodovanie o nepeňažnom vklade,
d) rozhodovanie o zrušení spoločnosti alebo o zmene právnej formy.

Čl. 13
Zrušovacie ustanovenia

Týmto všeobecne záväzným nariadením sa ruší  Všeobecne záväzné  nariadenie č. 1/2012 – o zásadách hospodárenia  s majetkom Mestskej časti Bratislava – Podunajské Biskupice a s majetkom zvereným do správy Mestskej časti Bratislava – Podunajské Biskupice 

Čl. 14
Záverečné ustanovenie

(1)  Všeobecne záväzné nariadenie Mestskej časti Bratislava – Podunajské Biskupice č. 6/2015 bolo schválené Miestnym zastupiteľstvom Mestskej časti Bratislava – Podunajské Biskupice dňa 09. 06. 2015 Uznesením číslo 70/2014-2018.
(2) Všeobecne záväzné nariadenie Mestskej časti Bratislava – Podunajské Biskupice č. 6/2015 nadobúda účinnosť dňom 01. 07. 2015.
(3) Zmeny a doplnky možno vykonať len Všeobecne záväzným nariadením Mestskej časti Bratislava – Podunajské Biskupice.

PhDr. Alžbeta Ožvaldová 
  starostka mestskej časti

Návrh Všeobecne záväzného nariadenia č. 6/2015 bol zverejnený na úradných tabuliach mestskej časti od 19.05.2015  do 25.06.2015.

______________________________________
19) Zákon č. 182/1993 Zb. o nájme a podnájme nebytových priestorov v znení neskorších predpisov